Zadeva T‑273/16

(objava odlomkov)

Sun Media Ltd

proti

Uradu Evropske unije za intelektualno lastnino

„Znamka Evropske unije – Postopek z ugovorom – Prijava besedne znamke Evropske unije METAPORN – Prejšnji besedni znamki Evropske unije in prejšnji nacionalni besedni znamki META4 in prejšnja figurativna znamka Evropske unije in prejšnja nacionalna figurativna znamka meta4 – Relativni razlog za zavrnitev – Člen 8(1)(b) Uredbe (ES) št. 207/2009 (postal člen 8(1)(b) Uredbe (EU) 2017/1001) – Podobnost storitev – Pojem komplementarnih storitev – Podobnost znakov – Verjetnost zmede“

Povzetek – Sodba Splošnega sodišča (tretji senat) z dne 16. januarja 2018

Znamka Evropske unije – Opredelitev in pridobitev znamke Evropske unije – Relativni razlogi za zavrnitev – Ugovor imetnika prejšnje enake ali podobne znamke, registrirane za enake ali podobne proizvode ali storitve – Podobnost med zadevnimi proizvodi ali storitvami – Merila presoje – Komplementarnost proizvodov ali storitev – Razvedrilne storitve za odrasle, storitve radiodifuzije in telekomunikacijske storitve

(Uredba Sveta št. 207/2009, člen 8(1)(b))

Razvedrilne storitve za odrasle iz razreda 41, se glede na lastnosti in namembnost razlikujejo od storitev iz razreda 38. Vendar pa takšna ugotovitev sama po sebi ni taka, da bi lahko vzbujala dvom o morebitni komplementarnosti teh obojih storitev.

Glede komplementarnosti razvedrilnih storitev za odrasle iz razreda 41 in storitev radiodifuzije iz razreda 38 je že bilo razsojeno, da storitve filmske produkcije iz razreda 41 zaradi komplementarnosti izkazujejo določeno podobnost s storitvami radiodifuzije iz razreda 38. To velja še toliko bolj, kadar je storitvam iz razreda 41 in storitvam radiodifuzije iz razreda 38 skupno to, da se jih nudi elektronsko, in kjer je to ustrezno, prek interneta, ker lahko ta skupni način razširjanja krepi podobnost med temi storitvami.

Poleg tega je treba ugotoviti, da je dandanes vedno bolj pogosto, da se radijski in televizijski programi prenašajo prek internetnih povezav ali širokopasovnih omrežij.

Glede komplementarnosti razvedrilnih storitev za odrasle in telekomunikacijskih storitev, ki se zagotavljajo „zlasti“ elektronsko in na spletu, je treba poudariti, da je v zvezi s storitvami iz razreda 41, ki se zagotavljajo na spletu, v sodbi z dne 12. julija 2012, bluepod MEDIA, že bilo razsojeno, da so podobne storitvam „telekomunikacije, komunikacijske storitve pred računalniških terminalov, prenos sporočil in slik prek računalnika“.

Splošno sodišče je v isti sodbi sicer pritrdilo ugotovitvam odbora za pritožbe v navedeni zadevi, da potrošnik, tudi če nekateri telekomunikacijski operaterji nekatere razvedrilne storitve iz razreda 41 zagotavljajo prek specializiranih hčerinskih družb, na splošno ne domneva, da obstaja povezava med zagotavljanjem teh razvedrilnih storitev in storitvami prenosa podatkov prek računalnikov in podatkovnih omrežij.

Kljub temu je treba upoštevati gospodarsko stvarnost na trgu, kakršna obstaja danes, da bi lahko preučili, ali je dejanska ugotovitev v zadevi, v kateri je bila izdana navedena sodba, še vedno aktualna. Ugotoviti je treba, da se gospodarska stvarnost, kakršna je danes, zelo razlikuje od stvarnosti, ki je bila aktualna še pred nekaj leti, zlasti zaradi hitrega tehnološkega razvoja, ki je radikalno spremenil način konzumiranja vsebin avdiovizualnega razvedrila. Poleg tega, medtem ko so bili tradicionalni ponudniki telekomunikacijskih storitev nekdaj le občasno aktivni na področju razvijanja razvedrilnih vsebin, pa je to dandanes praviloma tako, da ponudniki razvedrilnih storitev ponujajo storitve, ki so bile v preteklosti rezervirane za telekomunikacijski sektor. Nekatera podjetja poleg tega potrošnikom ponujajo svežnje, v katerih nudijo tako telekomunikacijske povezave kot tudi dostop do razvedrilnih vsebin prek te povezave. Med telekomunikacijskimi uporabniki se torej lahko ustvari vtis, da razvedrilno vsebino, ki se zagotavlja prek internetne povezave, zagotavlja isto podjetje kot internetno povezavo zanjo.

(Glej točke od 36 do 42.)